શાંતિના પ્રતીક હોય એવા વૃદ્ધાશ્રમો કેટલા? વૃદ્ધાશ્રમમાં રહેતાં એક માજીની આ વાત છે. તમે શા માટે અહીં આવ્યાં એવું તેમને પૂછવામાં આવ્યું ત્યારે એ માજીએ કહ્યું કે, ગુસ્સામાંથી મુક્તિ મેળવવા માટે. તેમણે કહ્યું, મારો દીકરો મગજનો ફાટેલ છે. બાકી હતું તે એને વહુ પણ એનું માથું ભાંગે એવી મળી. વાતવાતમાં ધડાધડી બોલી જાય. રોજની માથાકૂટ. મને કોઈએ ઘરમાંથી કાઢી નથી મૂકી, હું તો મારી મેળે અહીં આવી ગઈ છું. એક દિવસ બંનેને બેસાડીને કહ્યું કે, તમારા બંનેના ઝઘડાથી હું તંગ આવી ગઈ છું. તમારી જિંદગી છે, તમારે જેમ રહેવું હોય એમ રહો. હું તો વૃદ્ધાશ્રમમાં જાઉં છું. ઘર કરતાં અહીં શાંતિ છે. ઘર કરતાં જ્યારે બહાર શાંતિ લાગવા માંડેને ત્યારે માણસે વિચાર કરવો જોઈએ કે આવું કેમ થાય છે? વાંક આપણો જ હોય એવું જરૂરી નથી. આપણા લોકો પણ ક્યારેક એવા હોય છે. એક હદથી વાતાવરણ બગડે ત્યારે માણસે શાંતિ આપે એવો રસ્તો શોધી લેવાનો હોય છે.